**Základná inšpirácia**

ITAS je pripravený vytvoriť a zverejniť **Program pre zvýšenie transparentnosti v IT**, ako odporúčanie svojim členom, ktorý bude obsahovať hodnoty, princípy a postupy pri prevencii a bude tento program pomáhať členom ITASu implementovať. Program by mal pokrývať: konflikt záujmov, úplatky, príspevky politickým stranám, príspevky charitám a sponzoring, sprostredkovanie, dary, pohostenia a iné výhody.

Managementy pripojením sa k programu preberú zodpovednosť za jeho implementovanie u člena, jasné a zreteľné komunikovanie na zamestnancov a partnerov a subdodávateľov, vytvorenie nezávislej kontroly, dôslednú evidenciu a zverejňovanie, pravidelné vyhodnocovanie, vyvodzovanie dôsledkov.

Aby vyššie uvedené prinieslo efekt, nemalo by sa jednať o jednostranné opatrenia na strane firiem. To by viedlo k formalizmu a neúčelnej administratívnej záťaži. Aby sme sa vyhli pasci formalizmu, ÚPVII bude akcelerovať u verejných obstarávateľov prijatie recipročných opatrení.

Výhľadovo by sa malo smerovať k prijatiu slovenskej verzie normy ISO 37001:2016 (<https://www.iso.org/standard/65034.html>) s niektorými ustanoveniami typickými pre kódexy lobistických organizácií v štandardných prostrediach najmä v EU. Príklady obojstranných opatrení (poprípade jednostranných opatrení, ktoré týkajú oboch strán) sa nachádzajú v námetoch uvedených nižšie.

V cieľovom stave by verejní obstarávatelia mali prihliadať na existenciu takéhoto programu / implementovanej normy u potenciálnych dodávateľov.

V ďalšom texte sa nachádzajú námety, ktoré by sme mali prediskutovať na pracovnej skupine G&D:

**Zverejňovanie I**

Vznikne prehľadný a pre užívateľov ľahko použiteľný systém zverejňovania zmlúv IT firiem s verejným sektorom, tak aby bolo zjavné, kto je zákazník, čo je predmetom zmluvy, za akú cenu, kto je subdodávateľ, akého predmetu a za akú cenu a kto sú koneční užívatelia výhod takejto zmluvy. Aj s využitím dát z CRZ, registra partnerov VS a dobrovoľne poskytnutých dát nad rámec zákona (nie len dodávateľské zmluvy ale aj dotácie a iné zdroje z verejného rozpočtu. Systém sa odprezentuje záujemcom z radov verejnosti a novinárom tak, aby ho poznali a používali.

**Zverejňovanie II**

Vznikne prehľadný a pre užívateľov ľahko použiteľný systém zverejňovania zmien, ktoré sa dohodli na projektoch realizovaných v rámci zmlúv verejnými inštitúciami. Poskytne zrozumiteľné vysvetlenie toho, prečo došlo k zmene, napríklad legislatíve zmeny, nové požiadavky zákazníka, ktoré sa nedali predpokladať alebo definovať pri uzatváraní primárnej zmluvy, dôvody spôsobené tretími stranami atď. Systém sa odprezentuje záujemcom z radov verejnosti a novinárom tak, aby ho poznali a používali.

**Zverejňovanie III**

Vznikne prehľadný a pre užívateľov ľahko použiteľný systém zverejňovania výsledkov IT projektov, v ktorom bude zrozumiteľne uvedené, že/či došlo k odovzdaniu projektu v zmysle zadania, aj to, aké sú prínosy projektu pre občanov, podnikateľov a verejnú správu. V prípade merateľných výsledkov projektu sa doplní informáciu o dosiahnutí požadovaných parametrov v čase, kedy to nastane. Systém sa odprezentuje záujemcom z radov verejnosti a novinárom tak, aby ho poznali a používali.

**Zverejňovanie IV**

Vznikne prehľadný a pre užívateľov ľahko použiteľný systém zverejňovania stretnutí riadiacich pracovníkov vo verejnej správe s predstaviteľmi IT priemyslu a záujmových združení. Okrem času stretnutia tam bude uvedená téma, ktorá sa prejednávala, poprípade výsledok stretnutia.

**Zverejňovanie V**

Vznikne prehľadný a pre užívateľov ľahko použiteľný systém zverejňovania informácii o jedincoch participujúcich na vzniku strategických, technických a projketových dokumentoch súvisiacich s informatizáciou a prípravou projketov. *Prosím pána Hargaša, aby doplnil predstavy s.d*.

**Podpora a údržba informačných systémov verejného sektora**

IT firmy vytvoria a zverejnia maticu dodávateľov IT systémov a technológií verejného sektora s informáciami o existujúcich alebo v budúcnosti nevyhnutných požiadavkách na údržbu a podporu s finančným vyčíslením v jednotlivých rokoch.

**Dary a výhody**

ITAS vytvorí pre členov systém zverejňovania darov a poskytnutých výhod pre osoby, ktoré nie sú zamestnancami členov ITASu a ktorým boli dary poskytnuté členom ITASu jeho managementom, orgánom, spriaznenou osobou (nadácia) alebo jeho členom alebo od konečného užívateľa výhod člena ITASu.

**Konflikt záujmov**

ITAS vytvorí transparentný systém zverejňovania pôsobenia zamestnancov a managementov členov ITASu v poradných a výkonných orgánoch verejnej správy.

ITAS vytvorí transparentný systém zverejňovania zamestnancov prijatých z oblasti verejnej správy skôr ako 5 rokov po odchode z verejnej správy.